Csiga-hegyi-borzlyuk
A Csiga-hegyi-borzlyuk Latorpusztánál, a Vízfő feletti rész déli oldalán, a Csiga-hegyen található barlang.

Leírás 

A Latorpuszta területén épült vízmű mellett elvezető úttól jobbra a hegyoldalban, a földúttól körülbelül 25–30 méterrel magasabban nyílik. A vízműtől körülbelül 800 méterre van. A barlang egy rövid, vízszintes kuszodából nyíló függőleges aknából, valamint egy oldalágból, az úgynevezett Balázs-ágból áll. A csőszerű lejárata egy hat méter hosszú, másfél méter széles és négy méter magas, úgynevezett kereszthasadék-folyosóba torkollik. A száraz üregben telelő, védett denevérek miatt látogatni és kutatási munkát végezni benne csak nyáron és ősszel lehet. Felső eocén, vastagpados mészkőben alakult ki. A bejárata körülbelül 60 centiméter magas és 90 centiméter széles.

Előfordul irodalmában Borz-lyuk, Csigahegyi borzlyuk, Csiga-hegyi Borz-lyuk és Róka-lyuk neveken is. Neveit a valószínűleg benne lakó állat, állatok miatt kapta.

Kutatástörténet 

1980-ban a Lóczy Lajos Barlangkutató Csoportnak egy helyi lakos mutatta meg, aki Róka-lyuk néven ismerte. A csoport próbált bontással új részt feltárni benne és feltérképezte járatait. Rácz Ferenc mérte fel és Balogh Ilona rajzolt térképet. A csoportjelentés nyomtatásban is megjelent az MKBT Beszámolóban. Előttük nem végeztek kutatómunkát a barlangban, de a Vámőrségi Barlangkutató Csoport ismerte már.

1981-ben is kutatta a Lóczy Lajos Barlangkutató Csoport, de jelentős eredmény nélkül. Az 1984-ben napvilágot látott Magyarország barlangjai című könyv országos barlanglistájában szerepel a Bükk hegységben lévő barlang Csiga-hegyi-borzlyuk néven Róka-lyuk névváltozattal. A listához kapcsolódóan látható az Aggteleki-karszt és a Bükk hegység barlangjainak földrajzi elhelyezkedését bemutató 1:500 000-es méretarányú térképen a barlang földrajzi elhelyezkedése. 2011-ben indult újra a barlang kutatása Fónyad Béla kutatásvezető irányításával és máig is tart. 2013-ban Stengerné Forgony Éva Andrea jelentetett meg egy rövid összefoglalót a barlangról.

Irodalom 

 Fónyad Béla – Rácz Ferenc: Jelentés a Gépipari Spartacus SE. „Lóczy Lajos” Barlangkutató Csoport 1980. évben végzett munkájáról. Beszámoló a Magyar Karszt- és Barlangkutató Társulat 1980. évi tevékenységéről, 1982. 129., 130. oldal
 Kordos László: Magyarország barlangjai. Gondolat Könyvkiadó, Budapest. 1984. 276., 284. old.
 Stengerné Forgony Éva Andrea: A Délkeleti-Bükk barlangjai. Zöld Horizont, 2013. (8. évf.) 1–2. szám 6. oldal
 –: Jelentés a Gépipari Spartacus SE. „Lóczy Lajos” Barlangkutató Csoport 1981-ben végzett munkájáról. Beszámoló a Magyar Karszt- és Barlangkutató Társulat 1981. évi tevékenységéről, 1983. 102. oldal

További információk 

 Országos Barlangnyilvántartás

Barlangok a Bükk-vidéken
Sály